Divina pietas quæ fidelibus ad usum hujus vitæ bona temporalia prestat hoc etiam majori benignitate largitur ut de eisdem temporalibus æternam sibi mercedem valeant preparare. Quapropter ego Elisiernus hoc per gratiam Christi retractans et me ad obsequium divinæ servitutis conferre et de rebus juris mei portionem in posterum reservare decrevi. Et quia monasticam professionem mihi subire placuit, beatissimum Benedictum patrem videlicet monachorum ac ducem placandum quamprimum judicavi. Igitur predium meum quod Seda dicitur, situm in Guastinensi pago cum omnibus quæ ad ipsum pertinent, in honore domni nostri beatissimi Benedicti ad Floriacum cœnobium quo ipse quondam de Cassino translatus requiescit, perpetualiter habendum trado cum æcclesiis videlicet, villis atque mancipiis seu ceteris quibuscunque rebus ad ipsum pertinentibus, quicquid vi[de]licet vel inquisitum vel inquirendum videtur. Quia vero juxta Apostolum cura proximorum neglegenda non est, volo ut easdem res filius meus Joseph necnon et filia mea Elisabeth et primogenitus ejusdem filiæ, si de legitimo conjugio fuerit, ad usum fructuarium teneant; post eorum discessum ipse res cum omni integritate ad predictum cœnobium transferantur et ita in usibus fratrum cedant ut nulli abbatum liceat inde benencium laicis dare. Ne vero aliquis dicat quod ipsæ res donat[e] quidem sint sed non possesse, trado in presenti, ad possidendum, æcclesiam quæ est in Monte Leonis cum omnibus quæ ad ipsam pertinent, et alteram quæ est in villa Prunedo similiter; quæ scilicet æcclesie et pro censu teneantur et ad indicium possidendi. Si vero, quod absit, ulla qualiscunque persona quicquam de hac nostra constitutione infringere temptaverit, illi maledictione subjacebit quæ in sanctis libris contra pervasores rerum æcclesiasticarum terribiliter comminatur, ut, juxta divinam vocem, maledictus sit qui transfert terminos constitutiones proximi sui et cum Elodoro participetur, qui errarium Domini infringere temptavit. Ista vero auctoritas omni tempore ut inconvulsa perduret hanc manu propria firmavi et filium meum Joseph firmare feci. (chrismon) Sign. Elisierni. Sign. Ugonis comitis. Signum Teudonis comitis. (chrismon) Joseph acolitus. Signum Bernardi comitis. Sig. Teutbaldi comitis. Sign. Fulconis comitis. Sig. Gauzfredi comitis. Sig. Rodulfi. Sig. Aymonis. Sig. Frotmundi. Sig. Rainardi. Sig. Arnaldi. Sig. Girardi. S. Gauzberti. Sig. Rotberti. Sig. Hervei. Datum mense novembris, anno VI regni Hludovici regis. S. Andreas monachus scripsit.